钦定古今图书集成/明伦汇编/氏族典/第092卷 > 《廖用贤尚友录》 > 于翼
## 钦定古今图书集成/明伦汇编/氏族典/第092卷 > 《廖用贤尚友录》 > 于翼

按《周书于翼传》：“翼字文若，太师燕公谨之子。美风仪，
有识度，尚太祖女平原公主，拜员外散骑常侍，封安
平县公。大统十六年，进爵郡公，加大都督，领太祖帐
下左右，禁中宿卫，迁镇南将军、金紫光禄大夫、散骑
常侍武卫将军。谨平江陵，所赠得军实，分给诸子，翼
一无所取，唯简赏口内名望子弟有士风者，别待遇
之。”太祖闻之，特赐奴婢二百口，翼固辞不受。寻授车
骑大将军、仪同三司，加侍中、骠骑大将军、开府仪同
三司。六官建，除左宫伯。孝闵帝践阼，出为渭州刺史。
推诚布信，事存宽简。世宗崩，翼与晋公护同受遗诏，
立高祖。保定元年，徙军司马。三年，改封常山县公。天
和初，迁司会中大夫。三年，皇后阿史郍氏至自突厥，
高祖行亲迎之礼，命翼总司仪制。遭父忧去职，居丧
过礼，为时辈所称。寻有诏起令视事，迁大将军，总中
外宿卫兵事。晋公护以帝委翼腹心，内怀猜忌，转为
小司徒，加拜柱国。虽外示崇重，实疏斥之。及诛护，帝
召翼。建德二年，出为安随等六州五防诸军事、安州
总管。五年，转陕熊等七州十六防诸军事、宜阳总管。
翼请移镇于陕，诏从之，仍除陕州刺史。其年，大军东
讨，翼攻拔造、涧等诸城，径到洛阳，河南九州三十镇，
一时俱下。寻即除洛怀等九州诸军事、河阳总管，寻
徙豫州总管。大象初，征拜大司徒，除幽定七州六镇
诸军事、幽州总管。隋文帝执政，进位上柱国，封任国
公。开皇初，拜太尉。三年五月薨。赠本官，加蒲晋怀绛
邵汾六州诸军事、蒲州刺史，谥曰穆。翼恭俭，与物无
竞，常以满盈自戒，故能以功名终。